text: "Час по България" на национална телелевизия СКАТ представлява научно-популярно патриотично предаване за история и култура, излъчвано на живо всеки петък от 20:30 часа. В предаването, по тип актуална дискусия се разглеждат значими теми от българската история, археология, етнология, литература, изкуство. Целта е да се покаже мястото на България в европейската и световната история и култура, да се популяризират миналото и перспективите пред българската нация у нас и в чужбина, връзките на България с другите народи.
  Предаването включва разговор с гости в студиото, най-често изтъкнати български учени, историци, археолози, музейни специалисти, писатели, художници, журналисти, краеведи и т.н. както и въпроси и мнения на зрители в пряк ефир. Всяко предаване по подходящ начин се онагледява с видеоматериали, снимки, карти, схеми и друг илюстративен материал, свързан с обсъжданата тема. Освен това предаването "Час по България" информира зрителите за състояли се или провеждащи се през съответната седмица научни конференции, представяния на книги, изложби, конкурси, публикации в научния печат и медиите в България и чужбина. От юни 2003г. автори и водещ на предаването е историкът доц. д-р Пламен Павлов, преподавател във ВТУ "Свети Свети Кирил и Методий".